《题道岩二十韵》
宋代·黄诰

道士元周其姓胡，朝来遗我仙岩图。
一堆盘石东西向，凿破混沌中心虚。
欲知地面深且广，架屋百楹端有余。
天池高下相灌溉，四柱卓立擎香炉。
席帽近南犹仰视，云盖一峰蟠北隅。
前岩后岩为表裹，直过可以肩篮舆。
吴许遗留试剑石，葛艾弃置烧丹炉。
当时俗眼固不识，一旦脱屣朝清都。
至今丹井泉源涌，下接三江连五湖。
春来桃李开锦绣，宛在武陵溪上居。
人间酷热不能到，清风白水摇芙蕖。
霜飞雪落万木死，玉叶青青长不枯。
三清殿前拜章夜，香绕真仪七十躯。
月光射入嵌空内，皎皎寒冰在玉壶。
老龙耽睡忽惊觉，一霎万顷沾膏腴。
物无疵疠年谷热，有感则通如合符。
本朝图经自该说，厥后荒废成丘墟。
元周抵掌来必葺，十四年间复古初。
崇宁天子降明诏，废者使兴传圣谟。
郡邑何时能剡奏，毕封之祝相欢呼。

作者简介：宋平江人，字君谟。神宗熙宁三年进士。为长沙簿。章惇开梅山，请增税役，诰力请罢之。调知益阳县。哲宗绍圣二年，除知歙州，创建学舍，谕父老送子弟入学。官至太府卿。